Den tidligere formand for SF Annette Vilhelmsen er blevet smidt ud af partiets landsledelse.

Årsagen er, at hun er udeblevet fra tre møder i ledelsen. Det bekræfter SF overfor DR Fyn.

Den tidligere formand fra oktober 2012 til januar 2014 blev smidt ud i begyndelsen af marts i år. Det skete uden dramatik, oplyser partiet her til morgen.

Fynske Vilhelmsen bekræfter bruddet på sin facebook-side:

https://www.facebook.com/lilja.vilhelmsen/posts/488149894703132

Også Pernille Vigsø Bagge, tidligere folketingsmedlem for SF, røg ud af landsledelsen ved samme lejlighed - også fordi hun blev væk fra møder i ledelsen. Det skriver Lokalavisen Odense.

Ifølge avisen er det formanden for SF på Frederiksberg, Lotte Kofoed, der har bedt partiets lovnævn tage stilling til, hvad konsekvenserne af de to SF'eres 'skulkeri' skulle være.

Lotte Kofoed har ikke ønsket at uddybe sagen.

Tilsyneladende har der været tale om en fejl i forbindelse med en ansøgning om orlov, der førte til, at Annette Vilhelmsen måtte forlade landsledelsen.

Sisse Marie Welling og Flemming Stenild overtager de to poster i ledelsen.

Annette Vilhelmsen sad som social-, børne- og integrationsminister fra 9. august 2013 til 3. februar 2014. Hun var erhvervs- og vækstminister fra 16. oktober 2012 til 9. august 2013.

Fynboen fik ikke nok stemmer til at opnå valg til Folketinget ved valget i juni 2015.